Groot kanon getuig vir Parys-6 | Netwerk24
Deur Alet van der Walt 04 Februarie 2019 06:00
'n Afgetrede patoloog wat bykans 70 000 lykskouings in sy loopbaan gedoen het, sal Maandag namens die verdediging in Parys se vigilante-moordverhoor in Parys getuig.
Die Parys-6 in die beskuldigde bank is van links Boeta van der Westhuizen, Anton Loggenberg, Henk Prinsloo, Cor Loggenberg, Loedie van der Westhuizen en Miela Jansen van Vuuren. Foto: Alet van der Walt
Netwerk24 Alet van der Walt
Prof. Jan Botha se getuienis sal baie belangrik vir die verhoor wees, sê adv. Hennie du Plessis, wat namens Miela Jansen van Vuuren optree.
Botha was dekades lank die hoofpatoloog in die Vrystaat en is hoogaangeskrewe, sê Du Plessis.
Du Plessis sê Botha se getuienis sal bepaal watter getuies die verdediging nog in die komende twee weke sal roep.
Die verhoor is nog tot 15 Februarie op die hofrol.
Du Plessis sê die verdediging is baie verlig dat beskuldigde een, Boeta van der Westhuizen, nie ernstig beseer is in 'n motorongeluk nie.
"As hy nie die verhoor die week kon bywoon nie kon dit 'n probleem gewees het." sê Du Plessis.
Die regter moes dan besluit of die verhoor sou kon voortgaan.
Van der Westhuizen het Donderdagaand op 'n nat pad beheer verloor oor sy voertuig.
Sy vrou, Rikki, sê Van der Westhuizen is gekneus en seer maar verder ongedeerd en is nie in die hospitaal opgeneem nie.
Van der Westhuizen het verlede week sy getuienis in die rondgaande hof in Parys voor regter Corné van Zyl afgesluit.
Die verhoor spruit uit 'n plaasaanval op Van der Westhuizen se pa, Loedie sr., op sy plaas in die Weiveld-gebied buite Parys.
Loedie sr. het 'n noodknoppie gedruk en 'n groot groep mans het hom op sy plaas te hulp gesnel.
Samuel Tjixa en Simon Jubeba, wat volgens getuies voor die hof gesien is waar hulle deur 'n buurplaas hardloop met Loedie sr. se honde wat agterna hardloop, is in hegtenis geneem.
Die twee is volgens die staat so erg aangerand dat hulle die volgende dag dood is.
Die ander vyf beskuldigdes is Anton Loggenberg, Henk Prinsloo, Cor Loggenberg, Loedie van der Westhuizen jr. en Miela Jansen van Vuuren.